Vanšu tilts (Rīga)

Vanšu tilts ir slīpsaišu tilts pār Daugavu Rīgā, tā garums ir 312 metri. Tas ir viena pilona slīpsaišu tilts ar vienā plaknē izvietotām vantīm ar garāko laidumu pasaulē. Tilts ir vistālāk uz ziemeļiem esošais Daugavas šķērsojums.

2026. gada 16. janvārī Rīgas dome noslēdza līgumu par Vanšu tilta projektēšanu un būvniecību, 69 802 998 eiro vērtībā bez PVN. Būvniecības darbus plāno sākt 2027. gada sākumā un pabeigt 24 mēnešu laikā.Rīga noslēdz līgumu par Vanšu tilta projektēšanu un būvniecību lsm.lv 2026. gada 16. janvārī

 Vēsture 
Vanšu tiltu uzbūvēja blakus vietai, kur kādreiz atradās pār Daugavu 1945. gadā uzceltais koka pagaidu tilts (tā saucamais Valdemāra tilts). Valdemāra tilts darbojās līdz 1950. gadu beigām. Sakarā ar jaunā Oktobra (tagad Akmens tilta) atklāšanu 1957. gadā, pontontiltu, kas līdz tam nodrošināja satiksmi pār Daugavu Akmens tilta vietā, pārvietoja blakus Valdemāra tiltam. Valdemāra tilta paliekas pastāvēja līdz 1964. gadam, kad tās pakāpeniski demontēja.Gorkija tilts, vesture.lv

1981. gada 17. jūlijā atklāja satiksmi pār jaunuzcelto Gorkija tiltu. pēc citas informācijas 21. jūlijā,Citas Padomju Rīgas apskates vietas / Vanšu tilts , citariga.lv Tilta būvniecības izmaksas bija 21 miljoni rubļu. To projektēja “Sojuzdorprojekt” Kijivas filiālē, bet metāla laidumi ražoti Voroņežas tiltu rūpnīcā.

2011. gadā sāka būvēt kreisā krasta brauktuvju un ietvju gultnes, ieguldot jaunas apakšzemes komunikācijas, estakāžu balstu būvi. Paplašināja Daugavgrīvas ielu, plānojot jauna tilta celšanu pār Zunda kanālu kā jaunu pieslēgumu Daugavgrīvas ielai pie Ķīpsalas virzienā no Raņķa dambja uz Kr.Valdemāra ielu.Rīgā pieliks punktu tilta būvei, paplašina maģistrāli. // Dienas bizness. 16.01.2012. 12. lpp.

 Tilta pārbūve 
2020. gadu sākumā tilta stāvoklis ievērojami pasliktinājās. Tilta konstrukcijas rūsēja, no tā nodrupa betona gabali un zem tilta nācās nostiept sietu. Gar margām malu nodrupšanas dēļ novietoja barjeras, kas ievērojami samazināja lietojamo ietvju platumu. Nesošās konstrukcijas joprojām skaitās drošas.
Problēmas radīja ietvju organizācija — uz ietves novietoto barjeru dēļ tās platums ir apmēram 1,8 metri, šaurākajās vietās vien 1,2 metri. Uz ietves bieži veidojas konflikta situācijas starp gājējiem, velobraucējiem un citiem mikromobilitātes rīku lietotājiem. Tikmēr tilta brauktuves ir platākas nekā nepieciešams satiksmei divās joslās abos virzienos. Tika diskutēts risinājums brauktuves sašaurināt, un atlikušajā vietā uz brauktuvēm uzstādīt nodalītas velojoslas. Sastrēgumu dēļ apsprieda arī sabiedriskā transporta joslas izveidi uz tilta virzienā uz centru, kas varētu palielināt sabiedriskā transporta ātrumu.

Latvijas neatkarības dienas svētkos 2023. gada 17. un 18. novembrī, ņemot vērā iespējamo cilvēku pieplūduma uz tilta, gājējiem un mikromobilitātes rīku lietotājiem to slēdza.

2024. gadā tika pabeigta tilta pārbūves būvprojekta izstrāde, ko veica piegādātāju apvienība "SIA Vertex projekti" un "SIA Inženierbūve". Uz tilta saglabās 4 satiksmes joslas, plānota arī veloinfrastruktūra — nodalīts gājēju un velosipēdu ceļš abās tilta pusēs. Nomainīs arī bojātās vantis un pastiprinātas tilta konstrukcijas; notiks pilonu un balstu betona virsmu remonts un bojāto deformācijas šuvju un balstīklu nomaiņa.

2024. gada vasarā izsludināja iepirkumu tilta būvprojekta izstrādei un pārbūvei. Iepirkumam bija noteikti ierobežojoši noteikumi un prasības, tādēļ uz to pieteicās tikai viens piegādātājs — piegādātāju apvienība "Daugava Nexus", kurā ietilpst SIA Hanza Construction Group un "SIA Tilts", par 97,5 miljoniem eiro bez PVN. Šī cena ievērojami pārsniedza Rīgas pašvaldības plānotos 42 miljonus eiro tilta pārbūvei, tādēļ iepirkumu pārtrauca bez rezultāta. 2024. gada novembrī izsludināja atkārtotu iepirkumu ar pazeminātām prasībām un atvieglotiem noteikumiem.

Rīgas pašvaldības konkursā par Vanšu tilta pārbūvi, projektēšanu un autoruzraudzību kā uzvarētāja divu pretendentu konkurencē 2025. gada 2. decembrī izvēlēja piegādātāju apvienību “Vanšu tilts”, kurā ietilpst SIA "Hanza Construction Group", SIA "Tilts", SIA "Vektors T, Baltijas mākslīgo būvju projektēšanas birojs". Piedāvājuma cena bija 69,8 miljoni eiro bez pievienotās vērtības nodokļa (PVN).

Būvdarbus plāno uzsākt 2027. gadā un pabeigt 2028. gada beigās. Vanšu tilta pārbūvi īstenos, piemērojot "projektē un būvē" metodi, kas paredz, ka viens uzņēmējs veic gan būvprojekta izstrādi, gan būvdarbu izpildi, nodrošinot vienotu pieeju, darbu saskaņotību un atbildību visā līguma izpildes laikā. Līguma izpildes kopējais termiņu noteica līdz 36 mēnešiem, no kuriem līdz 12 mēnešiem paredzēta projektēšana, bet līdz 24 mēnešiem — būvdarbi.

 Skatīt arī 
 Ķīpsala

 Piezīmes un atsauces 

 Ārējās saites 
 Par Vanšu tiltu portālā Cita Rīga 
 FOTO: Atklāj tagadējo Vanšu tiltu, diena.lv
 Skats uz Vanšu Tiltu (WebCam), balticlivecam.com

Kategorija:Tilti Rīgā
Kategorija:Vanšu tilti